b"\n_START_ARTICLE_\nMartin Wegelius\n_START_SECTION_\nBakgrunn\n_START_PARAGRAPH_\nWegelius ble f\xc3\xb8dt inn i preste- og embetsmannsslekt opprinnelig fra Ilmola, kjent for sin pietistiske innstilling. Hans foreldre var den merkantilt ansatte ved universitetet, Adolf Wilhelm Wegelius og Sofia Charlotta Fredrika Wendell. Martin Wegelius giftet seg i 1873 med l\xc3\xa6rerinnen Hanna Bergroth. Paret etterlot seg ingen barn.\n_START_SECTION_\nUtdannelse\n_START_PARAGRAPH_\nMartin Wegelius tok eksamen som magister i filosofi (estetikk) fra Kejserliga Alexanders Universitetet\xc2\xa0 i 1869. Deretter gjennomf\xc3\xb8rte han musikkstudier i Helsingfors, Wien (1870-1871) og M\xc3\xbcnchen (1877-1878). I 1870 mottok han et stipend fra den finske stat, og foretok deretter en rekke reiser i Tyskland, Frankrike, Belgia og Italia. _NEWLINE_I Leipzig ble han venn med den norske komponisten Johan Svendsen, som oppfordret ham til \xc3\xa5 fortsette sine studier i musikk. En av Wegelius' l\xc3\xa6rere i Leipzig var Carl Reinecke, selv influert av Wagner.\n_START_SECTION_\nKarri\xc3\xa8re\n_START_PARAGRAPH_\nWegelius var sangl\xc3\xa6rer i Helsingfors fra 1868 til 1869, og fra 1880 til 1902. Han var dessuten leder av mannskorene Akademiska s\xc3\xa5ngf\xc3\xb6reningen (1869-1870) og (1873-1876), og Muntra Musikanter (stiftet 1878). I perioden 1873 til 1877 var han repetit\xc3\xb8r p\xc3\xa5 Svenska Teatern, og fra 1878 til 1879 kapellmester p\xc3\xa5 Finlands nasjonalopera._NEWLINE_Martin Wegelius regnes som en pioner i finsk musikkpedagogikk i sin samtid, og han grunnla i 1882 Helsingfors musikinstut, det senere Sibelius-akademiet. Han ble instituttets f\xc3\xb8rste rektor og beholdt stillingen helt frem til sin d\xc3\xb8d i 1906._NEWLINE_Blant de mest kjente studenter under Wegelius var Sibelius, J\xc3\xa4rnefeldt, Melartin, Kuula\xc2\xa0 og Palmgren. _NEWLINE_Wegelius kom p\xc3\xa5 sin hjemlige arena i skyggen av Robert Kajanus, dirigenten for Helsingfors-filharmonien. Beundringen for Wagner var det eneste som bandt dem sammen, men for\xc3\xb8vrig ble de ansett som fiender. Wegelius' elever fikk ikke lov til \xc3\xa5 delta i konserter dirigert av Kajanus. _NEWLINE_Som pedagog var Wegelius kjent for \xc3\xa5 v\xc3\xa6re uvanlig streng, og sykdom var ingen gyldig grunn for frav\xc3\xa6r fra undervisningen. Han krevde ogs\xc3\xa5 meget av seg selv, men tillot seg av og til under \xc3\xb8velsene \xc3\xa5 nye en liten konjakk, borte ved vinduet.\n_START_SECTION_\nArven etter Martin Wegelius\n_START_PARAGRAPH_\nSom komponist var Wegelius p\xc3\xa5virket av den tyske romantiske skolen, i s\xc3\xa6rlig grad av Richard Wagner. Han bes\xc3\xb8kte Bayreuth ved innvielsen av Bayreuth Festspielhaus, og rapporterte om reisen i Helsingfors Dagblad. Ved middagen etter forestillingen holdt Wagner en tale, der han henvendt til Liszt blant annet ga uttrykk for at \xc2\xab\xe2\x80\x93 Dersom denne mannen ikke hadde st\xc3\xa5tt ved siden av meg, hadde dere ikke h\xc3\xb8rt en note fra min side.\xc2\xbb Liszt repliserte at \xc2\xab\xe2\x80\x93 Jeg vil alltid v\xc3\xa6re lojal til denne mannens skapende \xc3\xa5nd.\xc2\xbb Deretter avsluttet Wagner det hele med \xc3\xa5 insistere p\xc3\xa5 at \xc2\xab-etter dette er det ikke tillatt for noen \xc3\xa5 uttale et eneste fornuftig ord!\xc2\xbb Wegelius kommenterte senere hendelsen med at \xc2\xab\xe2\x80\x93 Det finnes ikke mange store menn som selvinnsikt og storhet nok til \xc3\xa5 fjerne kronen fra sitt eget hode og legge den ved den andres f\xc3\xb8tter.\xc2\xbb  _NEWLINE_Wegelius stiftet det f\xc3\xb8rste finske Wagner-selskapet i Finland i 1898-99, men dette gikk inn etter f\xc3\xa5 \xc3\xa5r. Hans beundring for Wagner vises tydelig hans brev. Han ble forbauset over \xc3\xa5 lese Wagners kj\xc3\xa6rlighetsbrev til Mathilde Wesendonck, da disse ble offentliggjort i Finsk Musikrevy. Innholdet i brevene skapte tvil om forholdet var platonisk, slik samtidens wagnerlitteratur hadde fremholdt. _NEWLINE_De fleste av Wegelius' verker er vokalmusikk. Blant hans mest kjente komposisjoner er kantaten\xc2\xa0Den 6:te Maj, komponert i anledning en minnefest i 1878 for Johan Ludvig Runeberg, og tonesettingen av Topelius dikt,\xc2\xa0Karin M\xc3\xa5nsdotters vaggvisa f\xc3\xb6r Erik XIV\xc2\xa0fra 1865. Til disse kommer Julnatten fra\xc2\xa01878\xc2\xa0og Promotionsmarsch med k\xc3\xb6r fra 1882. Blant\xc2\xa0korverkene a cappella trekkes frem Till skogs en liten f\xc3\xa5gel fl\xc3\xb6g, Aftons\xc3\xa5ng,\xc2\xa0Roddaren,\xc2\xa0Kung Liljekonvalje og H\xc3\xa4r nere. Instrumentalverker av betydning er Ouverture\xc2\xa0till Daniel Hjort\xc2\xa0(1872) og Rondo quasi fantasia\xc2\xa0(1873)._NEWLINE_Wegelius utga blant\xc2\xa0annet L\xc3\xa4robok i allm\xc3\xa4n musikl\xc3\xa4ra och\xc2\xa0analys\xc2\xa0(1888-89),\xc2\xa0Hufvuddragen af den vesterl\xc3\xa4ndska\xc2\xa0musikens historia fr\xc3\xa5n den kristna tidens b\xc3\xb6rjan till\xc2\xa0v\xc3\xa5ra dagar\xc2\xa0(1891\xe2\x80\x9493),\xc2\xa0Kurs i tontr\xc3\xa4ffning\xc2\xa0(1893\xe2\x80\x9495)\xc2\xa0og\xc2\xa0L\xc3\xa4robok i homofon sats, generalbas\xc2\xa0(1897). Han var fra 1904 til 1906 medlem av styret i Svenska litteraturs\xc3\xa4llskapet i Finland. _NEWLINE_Sibelius-akademiet innehar en upublisert Wagner-biografi p\xc3\xa5 323 sider, skrevet av Wegelius. Verket inneholder ogs\xc3\xa5 en generell oversikt over operakunstens utvikling. Wegelius studerte Wagners ledemotivteknikk i Nibelungenringen, som han mente var resultatet av en underbevisst kreativitet, og ikke rasjonell tenkning.\n_START_SECTION_\n\xc3\x86resbevisninger\n_START_PARAGRAPH_\nHan mottok i 1902 kunstnerpensjon fra den finske stat."